CELEX: 32009L0131
Language: bg
Date: 2009-10-16 00:00:00
Title: Директива 2009/131/ЕО на Комисията от 16 октомври 2009 година за изменение на приложение VII към Директива 2008/57/ЕО на Европейския парламент и на Съвета относно оперативната съвместимост на железопътната система в рамките на Общността (Текст от значение за ЕИП)

17.10.2009   
            
            
               BG
            
            
               Официален вестник на Европейския съюз
            
            
               L 273/12
            
         
      ДИРЕКТИВА 2009/131/ЕО НА КОМИСИЯТА
   
   от 16 октомври 2009 година
   за изменение на приложение VII към Директива 2008/57/ЕО на Европейския парламент и на Съвета относно оперативната съвместимост на железопътната система в рамките на Общността
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2008/57/ЕО на Европейския парламент и на Съвета от 17 юни 2008 г. относно оперативната съвместимост на железопътната система в рамките на Общността (1), и по-специално член 27, параграф 4 от нея,
   като взе предвид Препоръка № ERA/REC/XA/01-2009 на Агенцията от 17 април 2009 г.,
   като има предвид, че:
   
               (1)
            
            
               Член 9б, параграф 2 от Регламент (ЕО) № 881/2004 на Европейския парламент и на Съвета (2) изисква Европейската железопътна агенция (наричана по-долу „Агенцията“) да преразгледа до 19 януари 2009 г. списъка на параметрите в раздел 1 от приложение VII към Директива 2008/57/ЕО и да отправи към Комисията препоръките, които счита за целесъобразни.
            
         
               (2)
            
            
               Тъй като настоящият раздел 1 от приложение VII към Директива 2008/57/ЕО съдържа позиции, които не представляват параметри на превозни средства, тези позиции следва да бъдат отстранени.
            
         
               (3)
            
            
               Раздел 1 от посоченото приложение съдържа и параметри, които се отнасят главно само до подсистемата „подвижен състав“ на едно превозно средство. Необходимо е в списъка на параметрите да фигурират всички параметри на превозното средство, които трябва да бъдат проверени във връзка с разрешението за въвеждане в експлоатация и класификацията на националните правила. Поради това следва да бъдат включени параметрите на други подсистеми, представляващи част от превозното средство.
            
         
               (4)
            
            
               Поради това Директива 2008/57/ЕО следва да бъде съответно изменена.
            
         
               (5)
            
            
               Мерките, предвидени в настоящата директива, са в съответствие със становището на комитета, създаден съгласно член 29, параграф 1 от Директива 2008/57/ЕО,
            
         ПРИЕ НАСТОЯЩАТА ДИРЕКТИВА:
   Член 1
   Раздел 1 от приложение VII към Директива 2008/57/ЕО се заменя с текста на приложението към настоящата директива.
   Член 2
   Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива, в срок до 19 юли 2010 г. Те незабавно информират Комисията за това.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.
   
      Съставено в Брюксел на 16 октомври 2009 година.
      
         
            За Комисията
         
         Antonio TAJANI
         
         
            Заместник-председател
         
      
   
   
      (1)  ОВ L 191, 18.7.2008 г., стр. 1.
   
      (2)  ОВ L 164, 30.4.2004 г., стр. 1.
   
      ПРИЛОЖЕНИЕ
      
         „1.   Списък на параметрите
         
         
                     1.1.
                  
                  
                     Обща документация
                     Обща документация (включително описание на нови, обновени или преоборудвани превозни средства и на тяхното предназначение, информация за конструкцията, ремонта, функционирането и поддръжката им, техническо досие и т.н.)
                  
               
                     1.2.
                  
                  
                     Конструкция и механични части
                     Механична цялост на превозните средства и връзка между тях (включително теглични и буферни съоръжения, проходи), якост на конструкцията на превозното средство и на оборудването (например седалки), товароспособност, пасивна безопасност (включително вътрешна и външна удароустойчивост)
                  
               
                     1.3.
                  
                  
                     Взаимодействие с коловоза и определяне на габаритите
                     Механични връзки с инфраструктурата (вкл. статично и динамично поведение, просвети и сглобки, междурелсие, ходова част и т.н.)
                  
               
                     1.4.
                  
                  
                     Спирачно оборудване
                     Елементи на спирачното оборудване (включително за защита срещу приплъзване на колелата, управление на спирането, спирачно действие в експлоатационен режим, при аварийно спиране и в неподвижно състояние)
                  
               
                     1.5.
                  
                  
                     Параметри, свързани с пътниците
                     Съоръжения и обстановка за пътниците (включително прозорци и врати за пътниците, потребности на лица с намалена подвижност и т.н.)
                  
               
                     1.6.
                  
                  
                     Околни условия и аеродинамични ефекти
                     Въздействие на околната среда върху превозното средство и въздействие на превозното средство върху околната среда (включително аеродинамични условия и взаимодействие на превозното средство с релсовата част на железопътната система, както и с външната среда)
                  
               
                     1.7.
                  
                  
                     Външни предупреждения, означения, функции и изисквания за цялостност на софтуера
                     Външни предупреждения, означения, функции и цялостност на софтуера, като например свързани с безопасността функции, въздействащи върху поведението на влака, включително влаковата шина за данни
                  
               
                     1.8.
                  
                  
                     Бордови системи за енергоснабдяване и управление
                     Бордови системи за задвижване, енергоснабдяване и управление плюс системата за връзка на превозното средство с инфраструктурата за енергоснабдяване и всички аспекти на електромагнитната съвместимост
                  
               
                     1.9.
                  
                  
                     Съоръжения, интерфейси и обстановка за персонала
                     Бордови съоръжения, интерфейси, работни условия и обстановка за персонала (включително кабини за машинистите, интерфейс машинист—машина)
                  
               
                     1.10.
                  
                  
                     Пожарна безопасност и евакуация
                  
               
                     1.11.
                  
                  
                     Поддръжка
                     Бордови съоръжения и интерфейси за поддръжка
                  
               
                     1.12.
                  
                  
                     Бордова система „Контрол, управление и сигнализация“
                     Цялото бордово оборудване, необходимо за гарантиране на безопасността и за контрол и управление на движението на влаковете с разрешение да пътуват по мрежата, и неговото въздействие върху релсовата част на железопътната система
                  
               
                     1.13.
                  
                  
                     Специфични експлоатационни изисквания
                     Специфични експлоатационни изисквания за превозни средства (включително влошен работен режим, ремонт на превозните средства и т.н.)
                  
               
                     1.14.
                  
                  
                     Параметри, свързани с товара
                     Свързани с товара изисквания и обстановка (включително съоръжения, специално изисквани за опасни товари)
                  
               Дадените по-горе в курсив обяснения и примери са само за информация и не представляват определения на параметрите.“